Проф. др Драгомир Козомара

Филолошки факултет Универзитета у Бањој Луци

Предмет: Рецензија монографије

Наслов: *Акустичка анализа прозодије речи у српском језику*

Аутор: Александра Лончар Раичевић

Монографија *Акустичка анализа прозодије речи у српском језику* има 215 страна и подијељена је у 16 поглавља (*Увод*, *Методологија*, *Најстарији описи српског акценатског система*, *Фонетска природа акцената*, *Прозодијски систем стандардног српског језика*, *Акценатске особине говора Златибора*, *Акустичке особине прозодије речи*, *Квантитет* *(1. група), Фреквенција основног тона (1. група)*, *Интензитет (1. група)*, *Квантитет (2. група)*, *Фреквенција основног тона (2. група)*, *Интензитет (2. група)*, *Неакцентоване дужине*, *Дискусија и закључак*, *Социофонетски аспект проучавања говора*); затим слиједи *Корпус за експерименталну анализу* и *Литерарура.*

Истраживање представљено у монографији имало је за циљ да опише прозодијске карактеристике акцената на материјалу говора који припада дијалекту узетом за основицу стандардног српског језика. Установљено је да су од описаних прозодијских карактеристика у анализираном корпусу, али и уопште у српском језику, фонолошки релевантне за успостављање дистинкција: наглашеност – ненаглашеност, дужина – краткоћа, силазност – узлазност.

С обзиром на то да савременом српском језику недостају актуелни описи интонације и прозодије говора који се налазе у основици стандардног језика, овај рад допуњује спознаје о акустичкој природи српских акцената, описујући акустичке димензије реализације акцента, о чему се детаљне информације налазе у *Уводном поглављу*.

*Методологија* рада, који је заснован на акустичкој анализи у програму за обраду говора *Praat* (верзија 6.0.14, BOERSMA & WEENICK 2016), представљена је у другом поглављу књиге. Основни параметри који су послужили за анализу су: трајање наглашеног и ненаглашеног вокала, изражено у милисекундама; интензитет наглашеног и ненаглашеног вокала, изражен у децибелима; фреквенција основног тона f0 на почетку наглашеног и ненаглашеног вокала (f01p, f02p) и на крају наглашеног и ненаглашеног вокала (f01k, f02k).

У трећем поглављу представљени су најстарији описи акценатског система српског језика, а у четвртом је дат фонетски опис српских акцената. Пето и шесто поглавље: *Прозодијски систем стандардног српског језика* и *Акценатски систем Златибора*, поред основних информација о прозодиjском систему савременог српског језика, разматрају и спорна питања о статусу неакцентованих дужина и акцентуацији у ријечима страног поријекла. Аутор наглашава да су нагли продор стране лексике и промјене које су захватиле прозодијски систем настали као посљедица дијалекатских измјена у језичкој бази и промијењених друштвених прилика, те представљају озбиљан проблем у језику и захтијевају додатна правила, која не морају подразумијевати и ревизију цјелокупног прозодијског система.

Од седмог до дванаестог поглавља представљена је детаљна акустичка анализа прозодијског система, којом су обухваћене двије групе говорника различите старосне доби.

У седмом поглављу аутор је изложио податке о трајању вокала и природи њихових квантитетских дистинкција, које се посматрају и међусобно упоређују у одређеним позицијама и њиховим међусобним квалитетским дистинкцијама. У оквиру овог поглавља издвојене су цјелине о интринзичном трајању, утицају сугласничког окружења на трајање вокала, о трајању вокала у односу на четири нормативно очекиване акценатске категорије, о односима дугих и кратких наглашених, као и дугих и кратких ненаглашених вокала.

У осмом поглављу аутор се бави проблематиком фреквенције основног тона, али и уопштено природом тонских кретања на вокалима, као и тонским карактеристикама сваког акцента у одређеним позицијама и њиховим међусобним квалитетским дистинкцијама. Будући да у српском језику фреквенција основног тона треба истовремено да оствари двије функције: истакнутост слога и фонолошку разликовну функцију акцената, рачунање вриједности подразумијевало је опсежну анализу и захтијевало много података.

У деветом поглављу представљени су подаци о интензитету вокала, а резултати испитивања треба да одговоре и на питање у којој су мјери квалитетске дистинкције међу акцентима условљене специфичним интензитетским односима између вокала. Уз сваку анализирану акустичку варијаблу дате су табеле, спектрограми и интонационе линије, који су на прави начин одабрани и доприносе лакшем праћењу и разумијевању текста.

Поглавље о неакцентованим дужинама има посебан значај јер поред основних акустичких параметара о овој прозодијској јединици пружа детаљне податке о статусу неакцентованог квантитета у савременој говорној пракси.

У *Дискусији и закључцима* сумирани су најважнији дијелови истраживања и на тај начин је текст заокружен у једну кохерентну цјелину.

Поглавље *Социофонетски аспект проучавања говора* пружа могућност за сагледавње података који су добијени акустичком анализом из другог угла, јер на начин изговора (остварење акцената, фонема, интонацију) утичу бројни друштвени фактори. Посматрањем прозодијских остварења у двјема узрасним категоријама запажају се различите фонетске варијације, од оних које су развојног карактера (варијације које се првенствено одражавају у висини и квалитету гласа), до промјена које су условљене друштвеним факторима и генерацијским разликама.

Аутор је умио да на прави начин у своје истраживање инкорпорира истраживања других аутора и да на тај начин истакне регионалне разноврсности прозодијске организације говора. Веома сложен корпус на коме је вршено истраживање може се сматрати релевантним будући да основна природа акцената може бити описана на прави начин једино уз помоћ одговарајућих метода анализе, којима аутор одлично влада. Због свега наведеног сматрам да књига Александре Лончар Раичевић *Акустичка анализа прозодије речи у српском језику* представља значајан допринос истраживањима савременог српског језика и са задовољством је препоручујем за штампу.

Бања Лука, 2. септембар 2020.

Проф. др Драгомир Козомара

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_