Универзитет у Нишу, Филозофски факултет

Научно-наставно веће

Департман за србистику

**РЕЦЕНЗИЈА**

Александра Лончар, Раичевић, *Акустичка анализа прозодије речи у српском језику*

Монографија Александре Лончар Раичевић *Акустичка анализа прозодије речи у српском језику* приказује резултате емпиријске студије која је базирана на новоштокавској акцентуацији. Књига је подељена у 16 поглавља (*Увод, Методологија, Најстарији описи српског акценатског система, Фонетска природа акцената, Прозодијски систем стандардног српског језика, Акценатске особине говора Златибора, Акустичке особине прозодије речи, Квантитет* *(1. група), Фреквенција основног тона (1. група), Интензитет (1. група), Квантитет (2. група), Фреквенција основног тона (2. група), Интензитет (2. група), Неакцентоване дужине, Дискусија и закључак, Социофонетски аспект проучавања говора*), након чега је представљен *Корпус за анализу*, а затим и опсежан списак коришћене литературе. Свако од поглавља састоји се од ужих тематских целина које су именоване посебним поднасловима.

У *Уводном поглављу* предочена је комплексност прозодијске проблематике у српском језику, формулисани су циљеви представљеног истраживања – опис прозодијских карактеристика акцената и утврђивање оних елемената који су релевантни за успостављање дистинкција силазност – узлазност, дужина – краткоћа. Аутор у уводу предочава да ће поред акустичке анализе прозодијског система српског језика, која представља централни део монографије, резултати истраживања бити сагледани и са социофонетског аспекта говора. Одмах се предочава да акценат “није само разликовна фонолошка црта, него је и паралингвистички знак, према коме се и вредносно одређујемо, позитивно или негативно, у зависности од вредноснога одређења заједнице која се служи тим знаком“.

У другом поглављу *Методологија истраживања* дати су подаци о популацији на чијем је изговору спроведено истраживање, представљен је анализирани корпус као и методе и технике које су коришћене у раду. Само истраживање је првенствено засновано на методама експерименталне фонетике, а сви подаци анализирани су у програму за обраду говора Praat. Анализа материјала обухватала је мерење фреквенције основног тона, интензитета и трајања. Фреквенција основног тона мерена је у три тачке у оквиру наглашеног вокала, а ради бољег сагледавња тонских односа, све вредности које су добијене у херцима преведене су и у полустепене. Мерење квантитета и интензитета обухватало је трајање наглашеног и наредног вокала. Све вредности обрађене су релевантним статистичким анализама и табеларно су приказане у раду.

У трећем (*Најстарији описи српског акценатског система*)и четвртом поглављу (*Фонетска природа акцената*) хронолошки је представљен детаљан развој српског акценатског система кроз историју и скренута је пажња на најважније фонетске описе српске прозодије у нашој лингвистичкој литератури. Истиче се да је „први детаљан опис акценатског система српског језика изложен је почетком XIX века у *Опиту* Луке Милованова који је настао са намером да се опишу метричка правила и отпочне расправа о стиховима у српском песништву“. Издвајањем четири типа „пригласила“ постављен је важан темељ акценатској теорији код Срба, коју је у потпуности прихватио Вук Караџић. Тиме је ударен темељ теорији српског акценатског система.

„Иако је српска дијалектологија научно изложена на страницама великог броја угледних публикација, говори ужичког краја слабо су описани и малобројни су били лингвистички прилози о овом говору“. То је био разлог да у петом (*Прозодијски систем стандардног српског језика*)и шестом поглављу (*Акценатске особине говора Златибора*) изложене су основе акцентуације савремених српског језика која је заснована на систему источнохерцеговачког и шумадијско-војвођанског дијалекта и акценатске специфичности говорне зоне на чијем материјалу је вршена анализа, при чему се аутор у оквиру посебне тематске целине *Силазни акценти на унутрашњим слоговима* бави питањима која захтевају посебну пажњу јер јер су неопходна за евентуалну ревизију будуће акценатске норме.

Седмо поглавље посвећено је акустичком аспекту продукције говора где су врло прецизно описане акустичке говорне константе које ће бити анализиране у раду и основни прикази звука. Аутор истиче да сваки људски глас има своје физичке, физиолошке и музичке карактеристике. *Физички параметри звука* су интензитет, фреквенција и трајање. Осим тога, звук је дефинисан и обликом звучног таласа.

Централни и највреднији део рада односи се на акустичку анализу прозодијског система српског језика и представљен је од осмог до четрнаестог поглаваља.

У осмом поглављу аутор се бави проблематиком фреквенције основног тона, природом тонских кретања вокала, као и тонским карактеристикама сваког акцента у одређеним позицијама и њиховим међусобним квалитетским дистинкцијама.

Девето поглавље доноси податке о трајању вокала, о природи њихових квантитетских дистинкција које се посматрају међусобно и упоређују с обзиром на положаје у којима се посматрани вокал налази.

У десетом поглављу представљени су подаци о интензитету вокала и посматра се у којој мери су квалитетске дистинкције условљене интензитетским односима вокала. У наредна три поглавља анализирају се исте говорне константе у другој узрасној категорији говорника.

У четрнаестом поглављу врло систематично и темељно аутор разматра статус неакцентованог квантитета у српском језику и на основу добијених података пружа јасну слику о овој прозодијској јединици у савременој говорној пракси.

У петнаестом поглављу монографије (*Дискусија и закључак*) аутор систематично резимира резултате представљеног емпиријског истраживања свим релевантним параметрима.

Шеснаесто поглавља представља социофонетски аспект проучавања говора – фонетске варијанте које су настале као резултат говорних остварења у различитим друштвеним контекстима. На тај начин, подаци добијени акустичком анализом сагледани су и протумачени са социолингвистичког аспекта, где је објашњено како социофонетски параметри утичу на говор и како са њима корелирају језички варијетети и обрасци употребе.

Опште је позната чињеница да је најмање научних страница у националној лингвистици посвећено фонолошким испитивањима у односу на друге граматичке дисциплине, те је ова монографија Александре Лончар, Раичевић *Акустичка анализа прозодије речи у српском језику* драгоцена не само по своме квалитету већ и по својој изузетној тематици. Прозодија српског језика је описана у дијахронијској перспективи, али и у синхронијском пресеку са посебним освртом на присутност тонских елемената у различитим говорима дијалектолошке карте Србије. Приказана студија, заснована на изузетно опсежном емпиријском истраживању, спроведена је на високом академском и научном нивоу и академским читаоцима нуди обиље емпиријских података и теоријских разматрања о акустичким говорним константама. Лингвистички опус употпуњен је социолингвистичким приступом: „Социофонетика као лингвистичка дисциплина обједињује две поља – фонетику и социолингвистику и проучава фонетске варијанте које у настале као резултат говорних остварења у различитим друштвеним контекстима“ са експицираном поруком да акценат одређује говорника на националном, територијалном, социокултурном и психолошком плану те да се на основу акцентуације може закључити много о лицу које говори.

Уз обиље значајних информација о прозодијском систему српског језика, ипак као посебан допринос аутора књиге важно је нагласити емпиријско истраживање за науку актуелних и релевантих прозодијских питања, спроведено у широком обухвату, темељно, у методолошком погледу зналачки организовано уз примену најмодернијих акустичких метода на основу чега су остварени релевантни и ваљано образложени резултати. Све су ово хвале вредни веродостојни подаци који монографију Александре Лончар, Раичевић *Акустичка анализа прозодије речи у српском језику* препоручују за публикацију, сврставајући је у ред изузетних научних остварења.

У Нишу, 7. 9. 2020. године.

Проф. др Марина Јањић

\_\_\_\_\_\_\_\_\_\_\_\_\_\_\_\_\_\_\_\_\_\_